
A ventrális pallidumba mikroinjektált szulpirid térbeli tanulásra és szenzomotoros kapuzásra gyakorolt hatásának vizsgálata neurotipikus és MAM-E17 skizofrénia modell patkányokon

Bevezetés: Korábbi kísérleteinkben kimutattuk, hogy a ventrális pallidumba (VP) mikroinjektált D2R antagonista szulpirid térbeli tanulási zavarokhoz vezet neurotipikus állatokban. Emellett ismert, hogy a szenzomotoros kapuzó mechanizmusok működése a megrezzenési reakció prepulse inhibició (PPI) paradigmájában vizsgálható, és csökkenést mutat skizofreniában, illetve MAM-E17 skizofrénia modell állatokban is. Célunk, hogy kiderítsük, hogy a VP-ba mikroinjektált szulpirid hogyan befolyásolja MAM-E17 modellállatok tanulási folyamatait, illetve szenzomotoros kapuzási mechanizmusait.
Módszerek: Sztereotaxikus műtét során neurontipikus és MAM-E17 skizofrénia modell hím Wistar patkányok VP-a fölé 0,5 mm-rel bilaterálisan vezető kanülöket ültettünk be, melyekbe a kísérletek során a beadó kanülöket helyeztük.Kísérleteinkben négy-négy neurotipikus és MAM-E17 csoportot alakítottunk ki, melyeknek rendre 0,1 μg; 1,0 μg és 4,0 μg szulpiridet tartalmazó oldatot adtunk be oldalanként 0,4-0,4 μl térfogatban., a kontroll állatok a vivőanyagot kapták. Kísérleteinkben a térbeli tanulás vizsgálatára alkalmas Morris-féle úsztatási tesztet alkalmaztuk, majd azt követően hét nappal, a szenzomotoros kapuzási mechanizmusokat vizsgáltuk PPI paradigma segítségével. Anyagbeadás csak az úsztatási teszt során történt, míg a PPI tesztben a VP-ba beadott szulpirid hosszútávú hatását vizsgáltuk.
Eredmények: Korábbi eredményeinkkel szemben a neurotipikus állatok tanulási folyamatait a szulpirid nem befolyásolta. Ugyanakkor, a MAM-E17 állatokban a térbeli tanulást dózisfüggően rontotta. A MAM-E17 állatokban megfigyelhető károsodott prepulse gátlást a VP-ba mikroinjektált szulpirid dózisfüggően javította.
Következtetések: Eredményeink alapján valószínűleg a jelen kísérleteinben alkalmazott nagyobb kondicionálási szám kompenzálni tudja a szulpirid tanulást rontó hatását a neurotipikus állatokban. Ugyanakkor, a MAM-E17 modellállatok fokozott érzékenységet mutatnak a szulpiridre. Ezenfelül, a VP-ba mikroinjektált szulpirid helyreállítja a MAM-E17 állatokban a szenzomotoros kapuzási mechanizmusokat.



